Misi wajib menang SUFC malam ini
PENOLONG Pengurus Sarawak United FC, Abang Suhordie Abang Zaini berkata, pasukannya tiada pilihan kecuali mencatat kemenangan ke atas PDRM FC pada aksi Liga Premier di Stadium Kuala Lumpur Cheras, malam ini. Abang Suhordie berkata, biarpun skuad kendalian E Elavarasan itu bakal berdepan laluan berliku memandangkan lawan juga mengharapkan tiga mata, pemain perlu mempamerkan komitmen tinggi bagi memenuhi hajat meraih tiga mata penting untuk berada dalam keadaan selesa. “Kita perlu menang baki dua daripada empat perlawanan lagi jika mahu meletakkan Sarawak United pada kedudukan selesa serta merapatkan jurang mata dengan pencabar lain. “Sarawak United malam ini perlu memanfaatkan segala peluang yang dimiliki sekali gus meraih kemenangan berharga,” katanya kepada Utusan Sarawak semalam. Sudah semestinya tekanan kepada para pemain serta barisan jurulatih untuk memastikan tiga mata dalam genggaman pada aksi menentang PDRM malam ini harus direalisasikan, jika menang sudah tentu Sarawak United selangkah lagi dengan perlukan satu lagi kemenangan untuk layak ke pentas Liga Super dengan mengumpul 40 mata. Abang Suhordie berkata, beliau optimis memastikan pasukannya tidak tergelincir dari landasan memburu tiket dalam saingan Liga Super musim hadapan. Justeru, beliau mahu anak-anak buah Elavarasan bekerja keras mempamer kecemerlangan dalam baki beberapa perlawanan musim ini. “Jadi, matlamat pasukan adalah kita kena kerja dua kali (ganda) lebih keras daripada kebiasaan dalam menghadapi saki-baki perlawanan selepas ini,” ujarnya. Abang Suhordie menjelaskan beliau percaya aspek mentaliti untuk menjadi juara yang diterapkan oleh pemain yang diamanahkan adalah kunci utama bagi merebut gelaran kejuaraan musim ini. “Saya sering kali mengingatkan setiap pemain agar mempunyai mentaliti untuk menjadi juara dan memperoleh kemenangan dalam setiap perlawanan bagi memastikan kejayaan milik pasukan. “Kalau ada mentaliti untuk menang… InsyaAllah (kita boleh mencapai kemenangan). Jangan kita hidup ini berasa selesa, sebaliknya mesti sentiasa mahu berjaya,” ujarnya. Oleh ADI SAFARMAN 
See author's posts
